**Zidire în durere**

*Mara Emerraldi*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Luat-am doctoratul în greu, făcutu-l-am știință.

- trecut-am suferința pe hârtie;

am cercetat și experimentat-am atâta suferință ...

cine-o citește-o vede, o simte încă vie.

Nebuna mea ființă

cu gânduri despletite,

ce-au prins culoarea nopților de smoală,

a căutat vibrare în frunze ruginite,

când, ultim gest-omagiu, se frâng ...

Palma rămâne goală.

O pulbere-aurie se scurge-ncetişor,

iar degetele ce-au fost cândva căuş,

deschid o cale a frângerilor care și-acestea mor ...

doar gândul zboară liber și este jucăuș.

Acestuia din urmă, ce mult l-am frământat,

de diamant i-am dat tărie și sclipiri;

zidit-am castele preamărețe cu turnuri de cobalt

- cuvinte rostuite, 'nălțate-n nemuriri.

Zidire din zidire - un act cugetător ...

Filosofii sunt spuse ...

când viața este artă - cu sau fără vrere ...

Creația în sine-i durere, e chin copleșitor,

E focul care-L arde pe Artist.

Artistul, El, în veci nu piere.

Mara Emerraldi

5 august 2020